ანა პეტრეს ასული (პეტრე I-ის ქალიშვილი)

ანა პეტრეს ასული რომანოვა (), შემოკლებით ანა პეტროვნა (; დ. 27 იანვარი, 1708 — გ. 4 მარტი, 1728) — რომანოვების დინასტიის წარმომადგენელი. რუსეთის იმპერატორ პეტრე I-ისა და იმპერატრიცა ეკატერინე I-ის ასული. იმპერატრიცა ელისაბედ I-ის უფროსი და. ჰოლშტაინ-გოტორპის ჰერცოგ კარლ ფრედერიკის მეუღლე. რუსეთის იმპერატორ პეტრე III-ის დედა.

 ბიოგრაფია 
ანა პეტროვნა დაიბადა 1708 წლის 27 იანვარს, მოსკოვში. იგი იყო რუსეთის იმპერატორ პეტრე I-ისა და მისი მეორე ცოლის, იმპერატრიცა ეკატერინე I-ის უფროსი ასული. მშობლები მის განათლებაზე სერიოზულად ზრუნავდნენ, ამიტომაც მშობლიური რუსულის გარდა იგი თავისუფლად მეტყველებდა ფრანგულად, გერმანულად, იტალიურად და შვედურად.

1712 წლიდანვე, როდესაც ანა სულ მცირეწლოვანი იყო, მისმა მშობლებმა მისი საზღვარგარეთ გათხოვებისთვის დაიწყეს მზადება და საქმროს ძიება. 1721 წლის 17 მარტს, იგი დანიშნეს ჰოლშტაინ-გოტორპის ჰერცოგ კარლ ფრედერიკზე, შვედეთის მეფის დისწულსა და დანიის მეფის შთამომავალზე. ეს ყოველივე მიმართული იყო რუსეთისა და ჰოლშტაინ-გოტორპის ალიანსის შექმნისკენ დანიის წინააღმდეგ. ამასთან, რუსები კარლ ფრედერიკს შვედეთის ტახტზე ასვლაში უნდა დახმარებოდნენ. თუმცა, 1721 წელს გაფორმდა ნიშტადის ხელშეკრულება, რომლის მიხედვითაც რუსეთს არ ჰქონდა შვედეთის საშინაო საქმეებში ჩარევის უფლება. 1724 წლის 22 ნოემბერს გაფორმდა მათი საქორწინო ხელშეკრულება. ამ ხელშეკრულების მიხედვით, ანა და კარლ ფრედერიკი უარს ამბობდნენ რუსეთის ტახტზე, რაც შემდგომში მათ შთამომავლებზეც გადავიდოდა. ეს იმიტომ მოხდა, რომ შემდგომში მათ იმპერიულ ტახტზე პრეტენზიები აღარ ჰქონოდათ.

1725 წლის იანვრიდან, პეტრე I მძიმედ დაავადდა. მან თავისთან დაიბარა ანა პეტროვნა, რათა მისთვის თავისი უკანასკნელი სურვილები გაენდო. სანამ ანა ჰოლშტაინიდან მოსკოვში ჩავიდა, პეტრეს მეტყველების უნარი უკვე დაკარგული ჰქონდა, ამიტომაც ბევრი მიიჩნევს, რომ უვაჟოდ დარჩენილ იმპერატორს ტახტის დატოვება ანასთვის უნდოდა.

პეტრეს გარდაცვალების შემდეგ ანას ქმარი, კარლ ფრედერიკი ახლად შექმნილი იმპერიული საბჭოს მეთაური გახდა, რითაც მან დიდი გავლენა მოახდინა რუსულ პოლიტიკაზე.

ანას დედამ, იმპერატრიცა ეკატერინე I-მა ისარგებლა მეუღლის გარდაცვალებითა და მამრობითი სქესის მემკვიდრის დაბადებით, სახელმწიფო გადატრიალება მოაწყო და რუსეთის ერთპიროვნული მმართველი გახდა. ამ დროს, ეკატერინეს საყვარლის ინტრიგების წყალობით, იმპერატრიცას დიდი კონფლიქტი მოუხდა კარლ ფრედერიკთან. განრისხებულმა ეკატერინე I-მა კარლ ფრედერიკიცა და ანაც გააძევა რუსეთიდან, რის შემდეგაც ისინი ქ. კილში, ჰოლშტაინში გადასახლდნენ.

კილში დასახლებისთანავე ანა დაფეხმძიმდა და 1728 წლის 21 თებერვალს ვაჟი გააჩინა, რომელსაც განსვენებული მამის პატივსაცემად პეტრე დაარქვა. გართულებული მშობიარობის შემდეგ მას ინფექცია შეეჭრა და 1728 წლის 4 მარტს, 20 წლის ანა პეტროვნა გარდაიცვალა. მისი ქმარი მეორედ აღარ დაქორწინებულა, მისი ვაჟი კი რუსეთის იმპერატორი პეტრე III გახდა.

 ლიტერატურა 
  Anisimov, Evgeniĭ Viktorovich (1993). The Reforms of Peter the Great: Progress Through Coercion in Russia. M.E. Sharpe. p. 209. ISBN 9781563240478.
 Winkler Prins' Geillustreerde Encyclopaedie (1905), Eerste Deel A-Arabie, S. 705
 Je.W. Ptschelow: Monarchen von Russland (Монархи России), Olma-Press, Moskau 2003, Seite 432

კატეგორია:დაბადებული 27 იანვარი
კატეგორია:დაბადებული 1708
კატეგორია:გარდაცვლილი 4 მარტი
კატეგორია:გარდაცვლილი 1728
კატეგორია:რომანოვების დინასტია
კატეგორია:მშობიარობის დროს გარდაცვლილები
კატეგორია:რუსეთის იმპერატორებისა და დიდი მთავრების ასულები
კატეგორია:წმინდა ეკატერინეს ორდენის კავალრები
კატეგორია:მოსკოვში დაბადებულები